## Rješenje kojim se društvu za upravljanje investicijskim fondovima NFD Aureus invest d.d. iz Zagreba, izdaje se suglasnost za pripajanje otvorenog investicijskog fonda s javnom ponudom MP Global.HR otvorenom investicijskom fondu s javnom ponudom NFD Aureus New Europe

### NN 146/2011 (16.12.2011.), Rješenje kojim se društvu za upravljanje investicijskim fondovima NFD Aureus invest d.d. iz Zagreba, izdaje se suglasnost za pripajanje otvorenog investicijskog fonda s javnom ponudom MP Global.HR otvorenom investicijskom fondu s javnom ponudom NFD Aureus New Europe

HRVATSKA AGENCIJA ZA NADZOR FINANCIJSKIH USLUGA

2970

Na temelju odredaba članka 15. točke 4. alineje 1. i članka 8. stavka 1. Zakona o Hrvatskoj agenciji za nadzor financijskih usluga (»Narodne novine« broj 140/05) i članka 181. stavka 1. Zakona o investicijskim fondovima (»Narodne novine« broj 150/05), u postupku izdavanja suglasnosti za pripajanje otvorenog investicijskog fonda s javnom ponudom MP Global.HR otvorenom investicijskom fondu s javnom ponudom NFD Aureus New Europe, pokrenutom na zahtjev NFD Aureus invest d.d. za upravljanje investicijskim fondovima iz Zagreba, Ilica 1/a, zastupanog po Dejanu Rajbaru i Hrvoju Šabanu, Hrvatska agencija za nadzor financijskih usluga 8. prosinca 2011. godine donosi

RJEŠENJE

1. Društvu za upravljanje investicijskim fondovima NFD Aureus invest d.d. iz Zagreba, Ilica 1/a, izdaje se suglasnost za pripajanje otvorenog investicijskog fonda s javnom ponudom MP Global.HR otvorenom investicijskom fondu s javnom ponudom NFD Aureus New Europe.

2. Ovo rješenje objavit će se u »Narodnim novinama«.

Obrazloženje

NFD Aureus invest d.d. za upravljanje investicijskim fondovima iz Zagreba, Ilica 1/a (dalje: Društvo) podnijelo je dana 20. lipnja 2011. godine Hrvatskoj agenciji za nadzor financijskih usluga (dalje: Agencija) zahtjev za izdavanje suglasnosti za pripajanje otvorenog investicijskog fonda s javnom ponudom MP Global.HR otvorenom investicijskom fondu s javnom ponudom NFD Aureus New Europe, sukladno članku 181. stavku 1. Zakona o investicijskim fondovima (»Narodne novine« broj 150/05, dalje: Zakon) i članku 3. stavku 4. Pravilnika o postupku, uvjetima i načinu pripajanja otvorenih investicijskih fondova (»Narodne novine« broj 139/06, dalje: Pravilnik).

Zaključkom od 19. srpnja 2011. godine Agencija je zatražila ispravak i dopunu dostavljene dokumentacije. Društvo je svojim podnescima od 29. srpnja, 30. kolovoza, 19. i 29. rujna i 7. listopada 2011. godine dostavilo dopunjenu dokumentaciju.

Pregledom zahtjeva i dostavljene dokumentacije utvrđeno je da je Društvo dostavilo svu dokumentaciju sukladno odredbama članka 3. stavka 5. i članka 4. stavka 5. Pravilnika, kako slijedi:

1. Odluku o pripajanju otvorenog investicijskog fonda s javnom ponudom MP Global.HR otvorenom investicijskom fondu s javnom ponudom NFD Aureus New Europe,

2. Ugovor o pripajanju otvorenog investicijskog fonda s javnom ponudom MP Global.HR otvorenom investicijskom fondu s javnom ponudom NFD Aureus New Europe,

3. Godišnja financijska izvješća i izvješća o stanju Društva koje sudjeluje u pripajanju za 2010. godinu,

4. Godišnja financijska izvješća i izvješća o stanju fondova koji sudjeluju u pripajanju za 2010. godinu,

5. Polugodišnja financijska izvješća Društva koje sudjeluje u pripajanju za 2011. godinu,

6. Polugodišnja financijska izvješća i izvješća o stanju fondova koji sudjeluju u pripajanju za 2011. godinu,

7. Izjavu Uprave Društva da Društvo po završetku postupka pripajanja zadovoljava uvjete iz članka 22. Zakona koji propisuje iznos temeljnog kapitala društva za upravljanje,

8. Popis povezanih osoba Društva,

9. Elaborat o pripajanju fondova koji sadrži:

– razloge pripajanja,

– pojedinosti o fondovima koje se pripajaju (portfelj fondova, vrijednost neto imovine, vrijednost udjela),

– način pripajanja – obrazloženje metode pripajanja i izračuna vrijednosti udjela,

– pojedinosti o fondu nakon pripajanja, investicijsku politiku, djelokrug poslovanja.

Iz dostavljene dokumentacije je utvrđeno da je fond preuzimatelj u postupku pripajanja dionički otvoreni investicijski fond s javnom ponudom NFD Aureus New Europe, koji će u cijelosti prihvatiti imovinu pripojenog fonda, a pripojeni fond u postupku pripajanja je dionički otvoreni investicijski fond s javnom ponudom MP Global.HR, koji će preuzeti vrijednost udjela fonda preuzimatelja.

Uvidom u Ugovor o pripajanju utvrđeno je da sadrži podatke propisane člankom 3. stavkom 3. Pravilnika te da je rok pripajanja osmi dan nakon izdavanja suglasnosti za pripajanje od strane Agencije.

Također je utvrđeno da je Društvo po donošenju odluke o pripajanju javnim pozivom obavijestilo imatelje udjela u otvorenom investicijskom fondu s javnom ponudom MP Global.HR, sukladno članku 4. stavku 5. Pravilnika.

Nakon provedenog postupka pripajanja fond preuzimatelj NFD Aureus New Europe otvoreni investicijski fond s javnom ponudom u registru fondova Republike Hrvatske zadržava identifikacijski broj JPD106, sukladno članku 4. stavku 3. Pravilnika.

Pregledom dostavljene dokumentacije utvrđeno je da je postupak koji prethodi pripajanju otvorenog investicijskog fonda s javnom ponudom MP Global.HR otvorenom investicijskom fondu s javnom ponudom NFD Aureus New Europe, proveden u skladu s odredbama članka 181. stavka 1. Zakona i članaka 3. i 4. Pravilnika, te je na temelju članka 181. stavka 1. Zakona odlučeno kako je navedeno u točki 1. izreke ovog rješenja.

Prema odredbi članka 8. stavka 3. Zakona o Hrvatskoj agenciji za nadzor financijskih usluga, ovo rješenje objavit će se u »Narodnim novinama«, jer Agencija ocjenjuje da je objava ovog rješenja od interesa za korisnike financijskih usluga.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istog može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-451-04/11-06/15

Urbroj: 326-113-11-7

Zagreb, 8. prosinca 2011.

Zamjenik Predsjednika Uprave
Željko Kopčić, v. r.

Rješenje, NN 146/2011-2970